इनें ब्यानें कोला स्पश्ट होई जन्दा ऐ जे मूर्तियें गी बंद्धे कन्ने सजाया जन्दा हा। ते एह् गैह्‌ने छड़ी कल्पना दी पैदावार गै नेई बल्कि इन्दा सरबन्ध इत्थों दी मुकामी ज़िन्दगी कन्ने ऐ। इस च कोई शक्क नेईं जे इत्थें इस चाल्ली दे गैह्‌नें दी बरतोन होन्दी रे’ई जिंदा अक्स इनें मूर्तिंयें च दस्सेआ गेदा ऐ, अलबत्ता एह् ठीक ऐ जे इन्दा मता सारा हिस्सा राजे, रानियें ते मीरें-बज़ीरें दे गैह्‌नें चा गै लैत्ता गेआ होना पर मूर्तिकार, पत्थरें गी घड़ी-घड़ी इन्सानी नुहार देने आले आम लोक गै रेह् होने न। इस्सै करी इन्दी अपनी जिन्दगी दा अक्स कुसै ना कुसै पैह्‌लू च इनें मूर्तियें च लब्भी गै जन्दा ऐ।